কয়রা হাসপাতাল এন্ড ডায়াগনষ্টিক সেন্টার সম্পর্কে স্থানীয়ভাবে খোঁজ নিয়ে জানা যায়, গত বছর ১৪ অক্টোবর উপজেলার মঠবাড়ী গ্রামের দুলাল চন্দ্রের স্ত্রী বিথীকা রানী (২০) নামে এক প্রসূতি অপচিকিৎসায় মারা যান এ হাসপাতালে। তার প্রসব বেদনা উঠলে সেখানে নেয়ার পর কর্তৃপক্ষ তাৎক্ষণিক সিজার করার সিদ্ধান্ত নেন। পরে রোগীর অবস্থার অবনতি হলে তড়িঘড়ি করে রোগীকে বিদায় দেয়া হয়। রোগীর আত্মীয় স্বজন তাকে পরে পাইকগাছা হাসপাতালের দিকে নেয়ার পথে রোগীর মৃত্যু হয়। পরে অপচিকিৎসায় রোগী মৃত্যুর প্রতিবাদে স্থানীয় লোকজন প্রতিবাদ সভা, মানববন্ধনসহ বিভিন্ন কর্মসূচি পালন করে। বিচার চেয়ে প্রসূতির স্বামী খুলনা সিভিল সার্জন, উপজেলা স্বাস্থ্য ও পরিবার পরিকল্পনা কর্মকর্তা এবং কয়রা থানার অফিসার ইনচার্য বরাবর পৃথক পৃথক লিখিত অভিযোগও করেন।